b'\n_START_ARTICLE_\nPuma\n_START_SECTION_\nBeskrivelse\n_START_PARAGRAPH_\nPumaer er slanke og langstrakte kattedyr med en muskul\xc3\xb8s og atletisk bygning. Den er p\xc3\xa5 st\xc3\xb8rrelse med en leopard og har en kropp som ligner de store kattene i underfamilien Pantherinae. Skallens proporsjoner plasserer likevel dette store kattedyret sammen med de sm\xc3\xa5 kattedyrene i underfamilien Felinae._NEWLINE_I farge varierer de fra gulbrun til gr\xc3\xa5brun over ryggen og langs sidene, mot en blekere farge p\xc3\xa5 undersiden. Halsen og brystet er hvitaktig. Fjelltypene har rosaaktig nesebrusk med sorte kantmarkeringer, noe som ogs\xc3\xa5 g\xc3\xa5r  igjen p\xc3\xa5 leppene. Snuten har gjerne et m\xc3\xb8rkere stripem\xc3\xb8nster. Bak p\xc3\xa5 \xc3\xb8rene og p\xc3\xa5 haletippen er pumaen n\xc3\xa6rmest sort. Sorte individer kalles gjerne sort panter, i likhet med flere andre store kattedyr n\xc3\xa5r de er sorte._NEWLINE_Hannen er ca. 40% st\xc3\xb8rre enn hunnen og veier gjerne ca. 36\xe2\x80\x93120\xc2\xa0kg. Hunnen veier gjerne ca. 29\xe2\x80\x9364\xc2\xa0kg. St\xc3\xb8rrelsen varierer med habitatet de lever i. Lemmene er forholdsvis korte og kraftige og ender opp i store labber. Som alle katter, unntatt gepard, har ogs\xc3\xa5 pumaen kl\xc3\xb8r som kan trekkes inn.\n_START_SECTION_\nLydbildet\n_START_PARAGRAPH_\nSelv om pumaen er p\xc3\xa5 st\xc3\xb8rrelse med en leopard, kan den ikke br\xc3\xb8le slik som denne og andre br\xc3\xb8lekatter. Den skriker som en tamkatt og andre sm\xc3\xa5 kattedyr, men pumaens st\xc3\xb8rre og kraftigere lunger bidrar til at skriket blir betydelig mer h\xc3\xb8ylytt. Den er da ogs\xc3\xa5 kalt mountain screamer. Pumaen kan ogs\xc3\xa5 male, frese og frembringe andre lyder vi kjenner fra pumaens sm\xc3\xa5 slektninger. Men ofte forholder den seg taus. Som hos de fleste andre kattedyr er pumaens jaktmetode tilpasset dyrets evne til \xc3\xa5 bevege seg lydl\xc3\xb8st gjennom terrenget.\n_START_SECTION_\nEvolusjon\n_START_PARAGRAPH_\nDet eldste fossile bevis man har for Puma concolor er ca. 400\xc2\xa0000 \xc3\xa5r gammelt. Molekyl\xc3\xa6re og morfologiske studier viser at pumaen er n\xc3\xa6rt beslektet med jaguarundi og gepard. Selv om det ikke er funnet fossile bevis for en felles stamfar, s\xc3\xa5 har studier med s\xc3\xa5kalt mtDNA indikert at denne fortsatt fantes i Nord-Amerika for omkring 8,25 millioner \xc3\xa5r siden. N\xc3\xa5 har imidlertid nye studier indikert at disse har en felles progenitor for omkring 4,5 millioner \xc3\xa5r siden, alts\xc3\xa5 mye n\xc3\xa6rmere enn tidligere antatt. Dette inneb\xc3\xa6rer at slektene Puma og Acinonyx trolig f\xc3\xb8rst skilte lag for omkring 3 millioner \xc3\xa5r siden.\n_START_SECTION_\nUtbredelse\n_START_PARAGRAPH_\nHistorisk var pumaen det mest utbredde av alle landlevende amerikanske pattedyr. Den fantes fra kyst til kyst i Nord-Amerika, og fra Argentina og Chile i S\xc3\xb8r-Amerika nord til det s\xc3\xb8r\xc3\xb8stre Alaska. Utbredt jakt og tap av habitat har imidlertid f\xc3\xb8rt til at dette rovpattedyret n\xc3\xa5 kun finnes i fjellstr\xc3\xb8k og ubebodde omr\xc3\xa5der i store deler av utbredelsesomr\xc3\xa5det._NEWLINE_I USA var utbredelsen lenge begrenset til en liten populasjon av s\xc3\xa5kalt floridapanter (Puma concolor coryi), men i de senere \xc3\xa5r har populasjonen \xc3\xb8kt og spredt seg (ogs\xc3\xa5 til bebodde str\xc3\xb8k), spesielt vest i USA. I dag er pumaen ganske vanlig i n\xc3\xa6romr\xc3\xa5dene til bebodde str\xc3\xb8k i California, og den er ogs\xc3\xa5 observert n\xc3\xa6r boligstr\xc3\xb8k i Kansas City i Missouri, der flere blant annet har blitt p\xc3\xa5kj\xc3\xb8rt av biler.\n_START_SECTION_\nAtferd\n_START_PARAGRAPH_\nPumaer er nattaktive dyr som lever og jakter i ensomhet utenom paringstiden, som kun varer i 1-6 dager. Hannens territorium kan overlappe flere hunners. De markerer sitt territorium med urinering, ekskrementer og gjennom \xc3\xa5 klore p\xc3\xa5 tr\xc3\xa6r o.l. I noen omr\xc3\xa5der kan pumaer har forskjellige boplasser sommer og vinter. Hunnens aktivitetsomr\xc3\xa5de kan omfatte et omr\xc3\xa5de p\xc3\xa5 26\xe2\x80\x93350\xc2\xa0km\xc2\xb2, med et gjennomsnitt p\xc3\xa5 ca. 140\xc2\xa0km\xc2\xb2. Hannens aktivitetsomr\xc3\xa5de kan omfatte et omr\xc3\xa5de p\xc3\xa5 140\xe2\x80\x93760\xc2\xa0km\xe2\x81\xb6, med et gjennomsnitt p\xc3\xa5 ca. 280\xc2\xa0km\xc2\xb2._NEWLINE_Pumaer er sky dyr, som helst unng\xc3\xa5r \xc3\xa5 m\xc3\xb8te mennesker. Allikevel d\xc3\xb8r i snitt 4 personer hvert \xc3\xa5r som f\xc3\xb8lge av angrep fra dette dyret.\n_START_SECTION_\nReproduksjon\n_START_PARAGRAPH_\nI vill tilstand vil bare pumaer som forsvarer et territorium pare seg. De parer seg hele \xc3\xa5ret gjennom, unntatt i nordomr\xc3\xa5dene. Der er paringstiden gjerne i perioden desember-mars. Hunnen, viss brunstid varer i ca. 9 dager, g\xc3\xa5r drektig i ca. 82-120 dager. Deretter f\xc3\xb8der hun normalt 1-6 unger, i snitt 3-4. Ungene veier ca. 226-453 gram ved f\xc3\xb8dselen og er blinde. \xc3\x98ynene \xc3\xa5pner seg etter ca. 10 dager. Det er ogs\xc3\xa5 p\xc3\xa5 denne tiden at de f\xc3\xb8rste tennene kommer og at de begynner \xc3\xa5 leke. Ungene er fullt avvendt etter ca. 40 dager. I gjennomsnitt forlater ungene mora n\xc3\xa5r de er ca. 15 m\xc3\xa5neder gamle, selv om det er registrert unger som har blitt ved mora til de var 26 m\xc3\xa5neder. Hanner regnes  som kj\xc3\xb8nnsmodne n\xc3\xa5r de er ca. 3 \xc3\xa5r, mens hunner gjerne modnes 6 m\xc3\xa5neder tidligere.\n_START_SECTION_\nMatvaner\n_START_PARAGRAPH_\nPumaen jakter som katter flest, gjennom \xc3\xa5 snike seg s\xc3\xa5 n\xc3\xa6r byttet som mulig f\xc3\xb8r de angriper. De angriper imidlertid st\xc3\xb8rre byttedyr gjennom \xc3\xa5 hoppe opp p\xc3\xa5 ryggen deres og knekke nakken deres gjennom sitt kraftfulle bitt. Det antas at en fullvoksen puma spiser ca. 860-1.300\xc2\xa0kg kj\xc3\xb8tt pr. \xc3\xa5r, avhengig av st\xc3\xb8rrelsen. I praksis betyr dette at en puma i snitt dreper ca. 48 hovdyr i \xc3\xa5ret.\n_START_SECTION_\nHabitat\n_START_PARAGRAPH_\nPumaer trives i n\xc3\xa6rmest alle typer habitat. De jakter p\xc3\xa5 alt fra elg, hjort, hvithalehjort og karibu (amerikansk reinsdyr), til ekorn, bisam, hulepinnsvin, bever, halvbj\xc3\xb8rner, pr\xc3\xa6rieulv og r\xc3\xb8dgaupe. Av og til ogs\xc3\xa5 fisk og snegler. De kan ogs\xc3\xa5 ta bufe, spesielt om tilgangen p\xc3\xa5 vilt er liten.\n_START_SECTION_\nAnnet\n_START_PARAGRAPH_\nNoen underarter er listet p\xc3\xa5 CITES Appendix I og II. Puma concolor schorgeri og Puma concolor cougur er antatt utd\xc3\xb8dd i sin opprinnelige form. Puma concolor coryi (floridapanter) og Puma concolor costaricensis er sv\xc3\xa6rt truet i sin opprinnelige form.'